નવી દિલ્હી, તા. ૯ :. દેશના અનેક રાજ્યોમાં છેલ્લા ૨૪ કલાકથી ભારે વરસાદ વરસી રહ્યો છે. મુંબઈમાં ગઈકાલ રાતથી શરૂ થયેલો વરસાદ આજે સવારે પણ ચાલુ છે. થાણેમાં ૬ ઈંચ વરસાદ નોંધાયો છે. ભારે વરસાદને કારણે શહેરનું જનજીવન ઠપ્પ થઈ ગયુ છે. મુંબઈમાં થાણે સહિતના વિસ્તારોમાં ૭ ઈંચ વરસાદ ખાબકયો છે. જ્યારે દહાણુમાં ૨૪ કલાકમાં ૧૩ ઈંચ વરસાદ ખાબકયો છે. ભારે વરસાદથી મુંબઈમાં પૂર જેવી સ્થિતિ જોવા મળી રહી છે. માર્ગો, ઓવરબ્રીજથી લઈને કોમ્પલેક્ષના સંકુલોમાં પાણી ભરાયા છે. શિક્ષણ મંત્રીએ આજે શાળા-કોલેજોમાં રજા જાહેર કરી છે. ૨૪ કલાકમાં કોલાબામાં ૧૭૧ મી.મી. તો દહાણુમાં ૩૦૮ મી.મી. વરસાદ નોંધાયો છે. સમગ્ર શહેર પાણી-પાણી થઈ ગયુ છે. આ સિવાય દક્ષિણ ગુજરાત, મધ્ય પ્રદેશ અને છત્તીસગઢમાં ભારે વરસાદનંુ એલર્ટ જાહેર કરાયુ છે. વિદર્ભ મરાઠવાડા, તેલંગણા અને ઉત્તર આંધ્રપ્રદેશમાં મધ્યમથી ભારે વરસાદ ચાલુ રહેશે, પરંતુ દિલ્હી અને પશ્ચિમ ઉત્તર પ્રદેશમાં હજુ ભીષણ ગરમી ચાલુ રહેશે.